Милица Мирон
Милица Мирон (31. март 1894 — 18. август 1977) била је дјечија књижевница, публициста, драмски писац. Често се потписивала као Милица Миронова. Била је удата за писца и драматурга Михајла Мирона.

Биографија 
Рођена је у Хињу, у Словенији 1894. године. У родном мјесту завршила је два разреда основне школе, а даље школовање наставила је у Љубљани. У Љубљани је похађала и учитељску школу. Између два рата и послије ослобођења живи у Сарајеву гдје је и умрла 1977. Била је члан Групе сарајевских књижевника. Писањем се почела бавити као ученица. Објављивала је пјесме у прози и приповијетке у разним књижевним часописима и листовима. У свом књижевном стварању највише пажње посветила је дјечијој књижевности за коју има изразиту сензибилност. Пише драме – бајке за дјецу, које су прије рата игране на сцени Сарајевског позоришта, а послије ослобођења у Пионирском позоришту и другим позориштима у земљи.

Бавила се и етнографијом. Дуги низ година се бавила проучавањем босанске орнаментике и тако је настала њена студија Народно плетиво (1928).

Након пензионисања, тренутке одмора породица Мирон је проводила на Палама. У локалним домовима културе она и супруг приређивали су представе, читали приче, пјесме и загонетке. Милица Миронова је правила прелијепе лутке од тканине и користили су их у извођењу ових представа. Сахрањени су на Палама.

Библиографија   
 Народно плетиво, Гласник Етнографског музеја Београда, 1928. (стр. 20-25)
 Снежана: бајка у 5 чинова написана по Гриму, Сарајево, издање „Цвете Зузорић“, Удружење пријатеља уметности, Сарајево 1930.
 Ватрени коњаник, У Просветин Календар за 1932.
 Питање дечјег позоришта, Просвјета: лист за савремене проблеме и књижевност, бр. 4, 1937. Сарајево, стр. 243-248
 Питање дечјег позоришта, Просвјета: лист за савремене проблеме и књижевност, бр. 5, 1937. Сарајево, стр. 325-330
 Питање дечјег позоришта, Просвјета: лист за савремене проблеме и књижевност, бр. 8, 1937. Сарајево, стр. 529-535
 Загонетке и питалице, Свјетлост, Сарајево, 1970.
 Чудотворни чирак (драма), Свјетлост, Сарајево, 1957.
 Загонетке и одгонетке, Свјетлост, Сарајево, 1951.

Драмски репертоар игран у Народном позоришту у Сарајеву 

 Снежана, април 1929
 Мачак у чизмама, 1930,
 Чудотворни чирак, 1932,
 Водени женик, 1933

Након Другог свјетског рата:
 Чудотворни чирак
 Аладинова чаробна лампа
 Прољеће се буди, 
 Шкртац Малвендра, 1963. (радио игра за дјецу)

Види још 
 Просвјета
 Михаило Мирон
 Сарајево
 Народно позориште Сарајево
 Дјечије позориште Сарајево
 Луткарско позориште Сарајево
 Пале

Референце

Литература 
Петронић, Маријана, "Просвјета" у првој половини прошлога вијека: женско питање, Милица Мирон и дјечије позориште, Библиотекарство Српске, бр. 6, Источно Сарајево, 2017. стр. 356-368

Рођени 1894.
Умрли 1977.
Словеначки књижевници
Драматурзи
Словеначки песници
Учитељи